A BIZOTTSÁG (EU) 2021/556 VÉGREHAJTÁSI RENDELETE

(2021. március 31.)

az (EU) 2017/1529 és az 540/2011/EU végrehajtási rendeletnek a nátrium-klorid hatóanyag jóváhagyási feltételei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére, összefüggésben 23. cikke (5) bekezdésével,

mivel:

(1) Az (EU) 2017/1529 bizottsági végrehajtási rendelet (2) egyszerű anyagként jóváhagyta a nátrium-klorid hatóanyagot, és felvette az 540/2011/EU bizottsági végrehajtási rendelet (3) mellékletének C. részébe. A Bizottság határozatát az Európai Élelmiszerbiztonsági Hatóság (a továbbiakban: Hatóság) által készített technikai jelentésre és a Bizottság által készített felülvizsgálati jelentésre (4)alapozta.

(2) A nátrium-klorid hatóanyagnak az 540/2011/EU végrehajtási rendelet mellékletének C. részében megállapított jóváhagyása a gombaölő és rovarölő szerként való felhasználásra korlátozódik.

(3) 2017 novemberében, majd 2018 augusztusában és 2020 júliusában aktualizált változatban a Collectif Anti-baccharis szervezet az 1107/2009/EK rendelet 23. cikke (3) bekezdésének megfelelően kérelmet nyújtott be a Bizottsághoz a nátrium-klorid felhasználásának gyomirtó szerként való kiterjesztése iránt.

(4) A Bizottság tudományos segítségnyújtásra kérte fel az Európai Élelmiszerbiztonsági Hatóságot (a továbbiakban: Hatóság). E konzultáció eredménye az volt, hogy az anyag jellege és a kérelem terjedelme nem indokolja, hogy a Hatóság új tudományos értékelést végezzen. A Bizottság aktualizált felülvizsgálati jelentést készített a Hatóság korábbi technikai jelentésének (5) és a kérelmező által benyújtott információknak a figyelembevételével.

(5) A Bizottság 2021. január 25-én ismertette az aktualizált felülvizsgálati jelentést és e rendelet tervezetét a Növények, Állatok, Élelmiszerek és Takarmányok Állandó Bizottságával.

(6) A kérelmező lehetőséget kapott arra, hogy a hosszabbításra vonatkozó felülvizsgálati jelentéssel kapcsolatban észrevételeket tegyen.

(7) Úgy tűnik, hogy a nátrium-klorid várhatóan megfelel az 1107/2009/EK rendelet 23. cikkében a gyomirtó szerként való felhasználás tekintetében megállapított, az aktualizált felülvizsgálati jelentésben részletezett követelményeknek. Ezért engedélyezni kell a nátrium-klorid gyomirtó szerként való használatát. Ezen túlmenően, tekintettel arra, hogy a nátrium-klorid új használatát engedélyezik, és hogy a nátrium-kloridnak a frissített felülvizsgálati jelentésben említett egyéb lehetséges felhasználásai továbbra is megengedettek, helyénvaló visszavonni az anyag kizárólag gombaölő és rovarölő szerként való felhasználására vonatkozó jelenlegi korlátozást.

(8) Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban szükség van a hatóanyag bizonyos felhasználási feltételeinek fenntartására.

(9) Az (EU) 2017/1529 és az 540/2011/EU végrehajtási rendeletet ezért ennek megfelelően módosítani kell.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2017/1529 végrehajtási rendelet módosítása Az (EU) 2017/1529 végrehajtási rendelet I. melléklete e rendelet I. mellékletének megfelelően módosul.

2. cikk Az 540/2011/EU végrehajtási rendelet módosítása Az 540/2011/EU végrehajtási rendelet melléklete e rendelet II. mellékletének megfelelően módosul.

3. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. március 31-én. a Bizottság részéről az elnök Ursula VON DER LEYEN

(1) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(2) A Bizottság (EU) 2017/1529 végrehajtási rendelete (2017. szeptember 7.) a nátrium-klorid egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 232., 2017.9.8., 1. o.).

(3) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(4) Final Review report for the basic substance sodium chloride finalised in the Standing Committee on Plants, Animals, Food and Feed at its meeting on 20 July 2017 and amended on 25 January 2021 in view of the approval of sodium chloride as basic substance in accordance with Regulation (EC) No 1107/2009 (A Növények, Állatok, Élelmiszerek és Takarmányok Állandó Bizottságának 2017. július 20-i ülésén véglegesített és 2021. január 25-én módosított végleges felülvizsgálati jelentése a nátrium-klorid egyszerű anyagként történő, az 1107/2009/EK rendelet szerinti jóváhagyásáról); SANTE/10383/2017– rev.2.

(5) EFSA (Európai Élelmiszerbiztonsági Hatóság) 2017., Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide.(Technikai jelentés a (tengeri) só (nátrium-klorid) gombaölő és rovarölő szerként történő felhasználásra szánt egyszerű anyagra vonatkozó kérelemmel kapcsolatban a tagállamok és az EFSA által folytatott konzultáció eredményéről). EFSA Supporting publication (kapcsolódó közlemény), 2017:EN-1172. 56pp.doi:10.2903/sp.efsa.2017.EN-1172.